Onderwyser en drie ander vas oor poging tot moord, brandstigting | Maroela Media
Onderwyser en drie ander vas oor poging tot moord, brandstigting
Die polisie in Mpumalanga stel ondersoek in nadat geweld uitgebreek het tydens 'n gemeenskapsvergadering in Barberton waar mense beseer en huise en motors beskadig is.
Vier verdagtes tussen 19 en 31 is in hegtenis geneem. Een van die verdagtes is 'n 31-jarige onderwyser van 'n plaaslike hoërskool in Barberton, het brig. Leonard Hlathi, woordvoerder van die polisie, gesê.
"Die polisie het geen steen onaangeraak gelaat nie ná die onderonsie wat plaasgevind het toe 'n groep mans Dinsdag 15 Maart, by 'n vreedsame wyksvergadering opgedaag het en dit ontwrig het," het Hlathi verduidelik. "Vyf huise is ná die beweerde ontwrigting beskadig en vyf motors en 'n huis is aan die brand gesteek. Twee persone is geskiet en gewond en een is met 'n onbekende voorwerp aangeval."
Die verdagtes is 'n onderwyser by 'n plaaslike hoërskool Mbuso Mamba (31), Andile Mdluli (23), Vusi Zwane (31) en Clifford Nkosi (19). Die mans het Vrydag in die Barberton-landdroshof verskyn op aanklag van poging tot moord en brandstigting. "Hulle is vrygelaat op borgtog van R500 elk en die saak is uitgestel."